Gedurende die laaste paar jaar van sy tyd in die AGS het hy te doen gekry met die “profetiese” en “apostoliese”, in besonder deur die bediening van manne soos Frans du Plessis, Robert Munien en andere.
In 1999 het Kelley Varner Suid-Afrika weer besoek en ‘n “profetiese” konferensie is deur die AGS in Hartenbos gehou waar hy bedien het. By hierdie geleentheid het hy tydens een diens bedien oor die verhaal van Simeon en Anna in die tempel, en juis die gebeurtenis toe hulle die Messias gesien en Simeon daarna vir Maria geprofeteer het.
Noudat ‘n mens terugkyk sien jy dit – die verwagting van die 40ste verjaardag en die profetiese woord van die genade oor ses maande sou een samevloeiing wees. Die “iets groot” van die 40ste verjaardag, of wat dit ookal sou wees, sou dus baie genade nodig hê.
Ons sal meer hieroor sê onder ander opskrifte, maar die nuwe wyn is die denkwyse van die apostoliese, en die wynsak is Bybelse strukture wat hierdie nuwe denke moet kan akkommodeer.
Deur die bediening van Noel Woodroffe, Robert Munien en ander sprekers het Pierre vir die eerste maal te doen gekry met die boodskap van die apostoliese reformasie, en ook begin besef dat die Here ernstig is oor sy kerk en sy voornemens op die aarde.
Gedurende hierdie tyd wat Pierre in Kenia was, het Karin ‘n konferensie in Hartenbos bygewoon, waar Andrè van Zyl die spreker was. Die aand van 29 Julie (onthou die 40 ste verjaardag op 30 Julie!!) preek Andrè oor Naäman en die betrokke riviere in sy lewe, en tydens hierdie diens kom Karin onder die oortuiging van die Heilige Gees dat sy haar moet regmaak vir ‘n nuwe ding. Daardie aand net na twaalf (toe Pierre so pas veertig geword het!) bel sy hom (wakker) in Kenia en vertel hom van die aand se diens, en dat sy reg is om te gaan as die Here dit so sou wou hê. Die “gaan” is duidelik deur altwee verstaan as die uittog vanuit die kerkstrukture waarin hulle was na die nuwe ding toe wat die Here wou doen.
Tydens die oggenddiens op Sondag 24 Oktober 1999 het hy vir die gemeente gesê van sy voornemens en op Sondag 31 Oktober 1999 het die nuwe gemeente hul eerste diens gehou; presies nege maande na Kelley se profesie – die tyd tussen bevrugting en geboorte.
Die 31ste Oktober 1999 was die geboorte van ‘n nuwe ding wat God wou doen, en vandat Pierre begin besef het hy sal uiteindelik op sy eie gaan, was die naam Judah baie pertinent in sy hart. Hy het dan ook die “logo” van die leeu gekies.